[Foto’s] Wagter en eend soos vinkel en koljander(Foto: Pam Ishguro) Dit is nie elke dag dat jy ŉ hond en ŉ eend sien wat beste maats is nie, maar in Kalifornië in die VSA mag jy dié vreemde vriende dalk net raakloop. Dié beste vriende, Barclay, ŉ golden retriever en ŉ peking-eend met die naam Rudy, steel die harte van duisende op sosiale media. “Rudy en Barclay het mekaar nodig en ek dink dit is waarom hulle so ŉ sterk band het. Hulle is soos die kinders op die speelgrond wat nie maats het nie, maar gelukkig het hulle mekaar gevind,” sê Pam Ishguro, die eienaar van dié twee vriende. Barclay hou gereeld die eende dop en gaan kuier in hulle hok. Hy eet nie net die eende se kos nie, maar drink ook die water waarin hulle bad. “Die diere is baie soos my twee seunskinders – hulle het ŉ liefde-haat verhouding,” vertel Ishiguro. “Wanneer hulle saam is, word een van die twee altyd gejaag, maar wanneer hulle nie bymekaar is nie, roep hulle mekaar.” Barclay het egter ŉ baie beter verhouding met die eende as wat die ander hond, Izzy, ŉ kruising tussen ŉ chihuahua en ŉ terriër, het. Hulle hou maar Izzy met ŉ valkoog dop, “ons is bang Izzy vang dalk een van die eende.”